(101)
जँाउ कहाँ तजि चरन तुम्हारे।
 काको नाम पतित पावन जग, केहि अति दीन पियारे। 1।
 कौन देव बराइ बिरद- हित, हठि हठि अधम उधारे।
 खग, मृग, ब्याध, पषान, बिटप जड़, जवन कवन सुर तारे। 2।
 देव, दनुज, मुनि,नाग मनुज सब, माया -बिबस बिचारे।
 तिनके हाथ दासतुलसी प्रभु, कहा अपनपौ हारे। 3।
 (102)
हरि! तुम बहुत अनुग्रह कीन्हों।
 साधन-धाम बिबुध दुरलभ तनु, मोहि कृपा करि दीन्हों। 1।
 कोटहुँ मुख कहि जात न प्रभुके, एक एक उपकार।
 तदपि नाथ कछु और माँगिहौं, दीजै परम उदार। 2।
 बिषय-बारि मन -मीन भिन्न नहिं होत कबहुँ पल एक।
 ताते सहौं बिपति अति दारून, जनमत जोनि अनेक। 3।
 कृपा-डोरि बनसी पद अंकुस, परस प्रेम-मृदु-चारो।
 एहि बिधि बेेधि हरहु मेरो दुख, कौतुक राम तिहारो। 4।
 हैं श्रुति-बिदित उपाय सकल सुर, केहि केहि दीन निहारै।
 तुलसिदास येहि जीव मोह-रजु, जेहि बाँध्यो सोइ छोरै। 5। 